OZNÁMENIE KOMISIE RADE A EURÓPSKEMU PARLAMENTU Vyraďovanie jadrových zariadení z prevádzky a nakladanie s rádioaktívnym odpadom: Riadenie jadrových záväzkov vyplývajúcich z činností Spoločného výskumného centra (ďalej len „JRC“) vykonávaných v rámci Zmluvy o Euratome /* COM/2013/0734 final */





OZNÁMENIE KOMISIE RADE A EURÓPSKEMU PARLAMENTU Vyraďovanie jadrových zariadení z prevádzky a nakladanie s rádioaktívnym odpadom: Riadenie jadrových záväzkov vyplývajúcich z činností Spoločného výskumného centra (ďalej len „JRC“) vykonávaných v rámci Zmluvy o Euratome 1. Zhrnutie Účelom tohto oznámenia je poskytnúť aktualizované informácie o stave programu vyraďovania jadrových zariadení, ktoré spravuje Spoločné výskumné centrum (JRC) Európskej komisie, z prevádzky a nakladania s rádioaktívnym odpadom z týchto zariadení (decommissioning and nuclear waste management programme, ďalej len „program DWM“). Aktualizácia sa týka obdobia od posledného oznámenia (2008 – 2012)[1], ako aj predpovedí do budúcnosti. V ostatných štyroch rokoch sa program rozbehol a v mnohých kľúčových programových aktivitách sa dosiahol solídny pokrok. Najvýznamnejšie aktivity programu sa uskutočňujú v areáli JRC Ispra v Taliansku, kde sa nachádza väčšina zatvorených jadrových zariadení JRC. V iných jadrových areáloch JRC v Karlsruhe (Nemecko), Pettene (Holandsko) a Geeli (Belgicko) sú aktivity súvisiace s vyraďovaním jadrových zariadení z prevádzky v súčasnosti pomerne obmedzené, pretože vo všetkých troch areáloch sú jadrové zariadenia v prevádzke. JRC Ispra sa v rámci prípravy na vyradenie z prevádzky sústredilo na navrhnutie a vybudovanie vlastných zariadení na charakterizáciu, spracovanie a úpravu odpadu priamo vo svojom areáli. Celkový objem odpadu v JRC Ispra po vyradení z prevádzky sa bude musieť po predchádzajúcej úprave skladovať v areáli dovtedy, kým v Taliansku nebudú k dispozícii dočasné alebo konečné skládky odpadu. Z uvedeného dôvodu buduje JRC dočasné skladovacie zariadenie priamo v tomto areáli. Medzi časom sa väčšina už použitého jadrového materiálu buď prepravila z tohto areálu alebo prebieha jej presun tretím stranám. V ostatných troch areáloch sa v rámci činností súvisiacich s prípravou na vyradenie z prevádzky pokračuje v demontáži zariadení, ktoré sa prestali používať po predchádzajúcej výskumnej práci, a v odstraňovaní už použitého jadrového paliva a iných jadrových materiálov. Na základe aktualizovaného plánovania sa v uvedených štyroch areáloch zrevidovali odhady rozpočtu so zameraním na obdobie 2014 – 2020, teda obdobie nového viacročného finančného rámca EÚ (ďalej len „VFR“), ale aj s prognózou na výdavky, ktoré zostanú na obdobie po roku 2020. Konsolidovaný odhad pre celý program DWM v JRC po roku 2013 predstavuje 989,2 mil. EUR2012. Od predchádzajúceho oznámenia sa v stratégii zmierňovania rizika uviedlo niekoľko zlepšení týkajúcich sa vnútornej organizácie a 27. novembra 2009 došlo aj k podpisu dohody o urovnaní medzi Európskym spoločenstvom pre atómovú energiu a talianskou vládou. Uvedená dohoda sa týka: – prenosu zodpovednosti za vyradenie reaktora Ispra 1 z prevádzky na taliansku vládu ako kompenzácia za talianske záväzky spojené s predchádzajúcimi jadrovými výskumnými činnosťami v areáli JRC Ispra; – podmienok presunu všetkého odpadu nachádzajúceho sa v areáli JRC Ispra na budúce talianske vnútroštátne úložisko do konca programu DWM; – obmedzenia rizika neskoršej obnovy odpadu v prípade zmien kritérií prijímania odpadu v Taliansku. Nasledujúce kľúčové kroky budú zahŕňať aktivity s cieľom dohodnúť sa s príslušnými externými partnermi na: – harmonograme vykonávania dohody o urovnaní v Ispre, najmä na prenose licencie reaktora Ispra 1; – postupe regulačných orgánov pri schvaľovaní, a to v záujme jeho lepšieho zladenia s potrebami projektov vyraďovania z prevádzky v JRC Ispra; – celkových nákladoch na konečné zneškodnenie odpadu, najmä z JRC Ispra a JRC Karlsruhe; – podmienkach presunu reaktora s vysokým tokom neutrónov v JRC Petten v čase jeho neskoršieho odstavenia a na konci demontážnych prác. Riadiaci výbor programu DWM v JRC pravidelne posudzuje stratégie vyraďovania z prevádzky a vývoj výdavkov. JRC do poradenstva o technických projektoch a odhadoch rozpočtu takisto zapája skupinu nezávislých odborníkov na DWM. Externý expert vo svojom hodnotení, ktoré vykonal v rokoch 2011 – 2012, potvrdil, že sa dosiahol významný pokrok, a podporil aktualizované plánovanie jednotlivých areálov pre budúcu realizáciu programu DWM. 2. Účel oznámenia Účelom tohto oznámenia je informovať Európsky parlament a Radu o pokroku dosiahnutom pri vyraďovaní jadrových zariadení, ktoré sa nepoužívajú a ktoré spravuje Spoločné výskumné centrum Európskej komisie, z prevádzky a pri nakladaní s rádioaktívnym odpadom z týchto zariadení. Toto oznámenie nasleduje po podobnom oznámení vypracovanom v roku 2008 a vydanom v roku 2009[2], ako aj po predchádzajúcich oznámeniach z rokov 1999 a 2004. 3. Kontext JRC založené v roku 1957 článkom 8 Zmluvy o Euratome s pôvodným účelom zaoberať sa výlučne jadrovou energiou v roku 1980 diverzifikovalo svoje aktivity, aby uspokojilo politické potreby ostatných generálnych riaditeľstiev Komisie a iných inštitúcií. Jadrové aktivity v súčasnosti predstavujú asi štvrtinu aktivít JRC. Na základe Zmluvy o Euratome má JRC riadiť svoje jadrové záväzky a vyradiť svoje zariadenia po ich definitívnom odstavení. Na tieto účely sa so súhlasom Európskemu parlamentu a Rady vytvorila rozpočtová kapitola. Program DWM sa týka všetkých jadrových zariadení JRC v areáloch v Ispre, Karlsruhe, Pettene a Geeli, či už odstavených alebo naďalej prevádzkovaných. JRC sa prakticky zaviazalo vyradiť z prevádzky nepoužívané zariadenia až do ich úplného a bezpodmienečného uvoľnenia (t. j. bez akýchkoľvek rádiologických obmedzení). Riadiaci výbor programu DWM v JRC, ktorý zasadá trikrát ročne, sleduje stratégie vyraďovania z prevádzky a vývoj výdavkov. 4. Výsledky programu vyraďovania z prevádzky (2008 – 2012) V areáloch JRC v Karlsruhe, Pettene a Geeli sa v súčasnosti vykonávajú výskumné činnosti v oblasti jadrovej energie. V Ispre sú všetky zariadenia (reaktory a jadrové laboratóriá) definitívne odstavené už niekoľko rokov, s výnimkou cyklotrónu, laboratórií používaných na podporu jadrových bezpečnostných opatrení a zariadení na nakladanie s rádioaktívnym odpadom. Program DWM preto viac pokročil v JRC Ispra v porovnaní s ostatnými areálmi. 4.1. JRC Ispra (Taliansko) V súčasnosti v Taliansku neexistuje žiadne centralizované vnútroštátne úložisko ani dočasné skladovacie zariadenie. Okrem toho presun rádioaktívneho odpadu medzi rôznymi regiónmi sa riadi vyhláškami vydanými regionálnymi a miestnymi orgánmi. Z tohto dôvodu JRC Ispra buduje niekoľko zariadení na spracovanie a úpravu odpadu. Programom DWM v JRC Ispra sa sleduje týchto päť hlavných cieľov: – udržiavanie nepoužívaných zariadení v bezpečnom stave v súlade s platnými bezpečnostnými normami (ide o operácie známe ako „bezpečné zakonzervovanie“[3]; – výstavba alebo modernizácia zariadení na charakterizáciu, spracovanie, úpravu a dočasné skladovanie jadrového odpadu; – regenerácia, spracovanie a ďalšia úprava existujúceho odpadu; – úprava jadrových materiálov v súvislosti s ich skladovaním na mieste alebo presunom tretím stranám; – vyraďovanie nepoužívaných zariadení z prevádzky a nakladanie s výsledným odpadom. 4.1.1. Stav programu Program sa realizuje po predchádzajúcich odporúčaniach experta, pričom došlo k významnej reorganizácii riadiacej štruktúry. Hlavné zmeny sú vymenovanie „technického programového manažéra vyraďovania z prevádzky“ zodpovedného za celkovú koordináciu programu areálu, za vytvorenie osobitného sektora s cieľom podporiť finančné súbory projektov vyraďovania z prevádzky a za reorganizáciu podpory radiačnej ochrany. S cieľom uľahčiť získanie podpory externých spoločností dodávateľským spôsobom sa presadil systematickejší prístup zavedením rámcových zmlúv, a to v šiestich oblastiach: pomoc pri realizácii programu, inžinierstvo, práce pri nakladaní s odpadom, práce na demontáži, pomoc v rádiologickom laboratóriu a vonkajšie rádiologické merania. Celý program je rozdelený na „projektové skupiny“ (ďalej len „PF“). Hlavné pokroky v jednotlivých projektových skupinách v období rokov 2008 – 2012, sú tieto: PS1: realizácia zariadení na nakladanie s odpadom – začala sa prevádzka skladu kvapalného odpadu; – začala sa prevádzka zariadenia na rádiologickú charakterizáciu odpadu; – objednala sa úpravovňa odpadu využívajúca betón a v roku 2015 by mala byť pripravená na spustenie; medzičasom sa začal postup kvalifikácie vhodného „konečného odpadového balíka“ o objeme 5 m3 určeného na upravený odpad; – bol navrhnutý „dočasný sklad“ upraveného odpadu, ktorý dostal licenciu; s jeho výstavbou sa začalo v roku 2011 a mal by sa dokončiť v roku 2013. PS2: nakladanie s odpadom – všetky nepoužívané alkalické kovy (15 ton) sa z areálu odstránili; – približne 1 700 použitých rádiologických zdrojov sa z areálu odstránilo; – historický technologický odpad nachádzajúci sa v rôznych budovách sa triedi (prebiehajúca činnosť, dosiahol sa približne 40 % pokrok), charakterizuje, vhodne sa opätovne balí a skladuje podľa kategórií v špecializovanej „tranzitnej oblasti“, pričom sa čaká na jeho úpravu; – realizovali sa štúdie s cieľom posúdiť možnosti zníženia objemu určitého odpadu pomocou rôznych existujúcich postupov znižovania množstva odpadu. PS3: nakladanie s jadrovými materiálmi – približne 90 % neožiarených jadrových materiálov sa odstránilo z areálu, došlo k presunu vlastníckeho práva k nim; prepravili sa do USA a Francúzska na recykláciu; – zriadil sa centralizovaný sklad na dočasné uskladnenie ožiarených jadrových materiálov. PS4: vyraďovanie nepoužívaných zariadení – vykonala sa rozsiahla štúdia rádiologickej charakterizácie v prípade všetkých zariadení, ktoré sa majú vyradiť z prevádzky; v uvedenej štúdii sa vyhodnotila možná kontaminácia v zariadeniach s ohľadom na ich neskoršie vyraďovanie z prevádzky; – stará budova rádiochémie (2 700 m²) je prvou nukleárnou budovou v tomto areáli, ktorá bola v plnej miere vyradená z prevádzky a uvoľnená spod rádiologickej kontroly. Napriek výraznému pokroku čelí program JRC Ispra oneskoreniu v porovnaní s predpokladaným plánom z roku 2008. Toto oneskorenie sa v súčasnosti pripisuje hlavne zložitému postupu regulačných orgánov pri schvaľovaní. 4.1.2. Dohoda o urovnaní a dôsledky A by sa znížilo riziko, pokiaľ ide o talianske záväzky súvisiace s predchádzajúcimi jadrovými výskumnými činnosťami v areáli Ispra, o kapacity dlhodobého skladovania odpadu v areáli a o kritériá prijímania odpadov na skládku (riziká identifikované v poslednom oznámení), 27. novembra 2009 podpísalo Európske spoločenstvo pre atómovú energiu s talianskou vládou dohodu s cieľom: – usporiadať historické záväzky v areáli prenesením zodpovednosti za vyradenie reaktora Ispra-1 z prevádzky na taliansku vládu; – formalizovať presun všetkého odpadu nachádzajúceho sa v areáli JRC Ispra na budúce talianske vnútroštátne úložisko do konca programu DWM; – obmedziť riziko neskoršej obnovy odpadu v prípade zmien kritérií prijímania odpadu v Taliansku. Talianska vláda však zatiaľ túto dohodu formálne neuzavrela. V dôsledku toho sa ešte neuskutočnil prevod licencie reaktora Ispra-1 na talianskeho prevádzkovateľa. 4.2. JRC Karlsruhe (Nemecko) Rádioaktívny odpad vyprodukovaný v JRC Karlsruhe sa zasiela nemeckému podniku verejných služieb HDB („Hauptabteilung Dekontaminationsbetriebe“), ktorý sa nachádza v tom istom areáli a ktorý je zodpovedný za jeho úpravu a dočasné skladovanie. V súčasnosti prebieha zvýšené úsilie o dodatočnú charakterizáciu a opätovnú úpravu sudov na odpad uložených v podniku HDB pred rokom 1995. Toto dodatočné úsilie je potrebné na splnenie kritérií konečného prijímania odpadu platných pre nemecké konečné úložisko (Konrad) zriadené v roku 1995. Po vypracovaní orientačného harmonogramu výstavby, prevádzky a konečného uzatvorenia úložiska zaviedol nemecký regulačný orgán („Bundesamt für Strahlungschutz“ alebo BfS) nový prístup k stanovovaniu finančného príspevku na konečné zneškodnenie odpadu. Podľa prerozdeľovacích kľúčov stanovených pre všetkých nemeckých producentov odpadu zaplatí JRC Karlsruhe svoj podiel (1,4 %) na prebiehajúcej výstavbe skládky a neskôr bude musieť prispieť na náklady na jej prevádzku a uzatvorenie. JRC Karlsruhe dosiahlo v období rokov 2008 – 2012 pokrok hlavne v týchto činnostiach: – demontáž významného počtu nepoužívaných zariadení a odstránenie historického odpadu; – dokončenie inventarizácie vlastníctva použitých jadrových materiálov nachádzajúci sa v JRC Karlsruhe; – vykonanie testov s cieľom posúdiť uskutočniteľnosť úpravy použitého ožiareného jadrového materiálu, ktorý nemožno uložiť v HDB. JRC Karlsruhe získalo licenciu na výstavbu nových vedeckých jadrových laboratórií, ktoré spĺňajú najnovšie bezpečnostné normy. Vedecké činnosti, ktoré zahŕňajú zvýšené úrovne rádioaktivity, sa presunú do nových laboratórií po ich dostavbe. Zostávajúce laboratóriá s nízkou úrovňou rádioaktivity sa spoja, čo neskôr umožní vyraďovanie zostávajúcich uvoľnených častí laboratórnych budov. 4.3. JRC Petten (Holandsko) Rádioaktívny odpad, ktorý sa vyprodukuje v areáli Petten, sa presúva do úpravovne a dočasného skladu holandskej organizácie odpadového hospodárstva COVRA („Centrale Organisatie voor Radioactief Afval“) vo Vlissingene. Od roku 2005 sa licencia na prevádzku reaktora s vysokým tokom neutrónov (High Flux Reactor, ďalej len „HFR“) previedla z JRC na holandskú spoločnosť NRG (Nuclear Research and consultancy Group), ktorá predtým reaktor prevádzkovala na základe licencie JRC. Vzhľadom na to, že prevádzkovateľom a držiteľom licencie sa stal jeden subjekt, došlo tak k vyjasneniu zodpovednosti voči vnútroštátnym bezpečnostným orgánom. Napriek tomu bude Spoločenstvo naďalej vlastniť HFR (na základe zmluvy o dlhodobom prenájme uzatvorenej s holandskou vládou) a má zodpovednosť za jeho neskoršie vyradenie z prevádzky. Členské štáty zapojené do doplnkového výskumného programu na HFR (Holandsko, Belgicko a Francúzsko) prispievajú ročným poplatkom na budúce vyradenie reaktora z prevádzky. V priebehu asi desiatich rokov sa použité jadrové palivo, ktoré bolo v historickom vlastníctve JRC, pravidelne prepravovalo z areálu čiastočne do USA a čiastočne do organizácie COVRA. Posledná preprava sa uskutočnila v marci 2011. V roku 2007 bola takisto podpísaná zmluva s NRG týkajúca sa odstránenia a prevodu vlastníctva historického vysoko rádioaktívneho odpadu pochádzajúceho z experimentov a z palivového cyklu. 4.4. JRC Geel (Belgicko) Rádioaktívny odpad, ktorý sa vyprodukuje v areáli JRC Geel, sa presúva do úpravovne a dočasného skladu spoločnosti Belgoprocess v Dessele. V roku 2002 JRC Geel ukončilo počiatočnú fázu svojho programu vyraďovania z prevádzky, ktorá pozostávala z demontáže jedného urýchľovača, vyradenia bývalých jadrových laboratórií z prevádzky a ich uvoľnenia spod rádiologickej kontroly. Odvtedy JRC Geel uzatvorilo osobitné zmluvy na postupné odstraňovanie použitých jadrových materiálov. 4.5. Výdavky v období rokov 2008 – 2012 V predchádzajúcom oznámení Rade a Európskemu parlamentu sa predložila rozpočtová prognóza na obdobie od roku 2008. Konkrétne na obdobie rokov 2008 – 2012 sa rozpočet na celkový program DWM v JRC odhadoval na 124 mil. EUR2003, čo predstavuje 146 mil. EUR po úprave podľa inflácie. Podľa účtovných údajov o obstarávaniach vykonaných v rokoch 2008 až 2011 a plánovaných na rok 2012 sa celkovo vyčerpalo 133 mil. EUR úverových prostriedkov. Je to asi o 9 % menej ako sa pôvodne odhadovalo. Hoci nižšie čerpanie možno čiastočne pripísať úsporám nákladov, ide hlavne o neuskutočnené výdavky z odložených projektov v rámci programu JRC Ispra, ako sa uvádza v prechádzajúcej časti. 5. Celkové hodnotenie budúceho programu V posledných dvoch rokoch uvedené štyri areály JRC opätovne prehodnotili projekty DWM a súvisiace náklady na obdobie po roku 2013. Výsledky tohto dôkladného prehodnotenia sa predložili na celkové preskúmanie externým expertom (pozri oddiel 4.6). Komisia vo svojom návrhu „Rozpočet stratégie Európa 2020“ [KOM(2011) 500 v konečnom znení] navrhla vyčleniť na program DWM na obdobie rokov 2014 – 2020 sumu 208 mil. EUR2011 (alebo 212,1 mil. EUR2012, čo zodpovedá 234.3 mil. EUR v súčasných cenách). Konečný schválený rozpočet môže byť nižší v závislosti od výsledku rokovaní o viacročnom finančnom rámci na roky 2014 – 2020. Rozčlenenie sa príslušným spôsobom aktualizovalo pre jednotlivé areály (pozri PRÍLOHU 1) a ďalej v texte sa k nemu uvádza komentár. Preberajú sa aj hlavné otázky týkajúce sa programu spolu s opatreniami, ktoré sa majú prijať. 5.1. JRC Ispra (Taliansko) JRC Ispra vykonalo prehodnotenie svojho programu vyraďovania a nakladania s odpadom. Všetky prebiehajúce a budúce projekty sa znovu prehodnotili s realistickým odhadom súvisiacich nákladov. Časový harmonogram implementácie rôznych projektov je súčasťou „hlavného plánu“. JRC Ispra začalo v súčasnosti vypracúvať podrobné plány vyraďovania jednotlivých jadrových zariadení z prevádzky. Rozpočet JRC Ispra na roky 2014 – 2020 a po roku 2020 (pozri PRÍLOHU 1) V rozpočtovej tabuľke pre JRC Ispra v PRÍLOHE 1 sa uvádza predpokladaný rozpis nákladov podľa odhadov z roku 2008 a jeho súčasná aktualizácia, pričom všetky hodnoty sú upravené podľa inflácie (v mil. EUR2012). V predpovedi z roku 2008 sa očakávalo postupné zvyšovanie rozpočtu na vyraďovanie v období 2014 – 2020 súvisiace so začiatkom skutočnej demontáže veľkých jadrových zariadení a spracovaním odpadu. Súčasné údaje sú významne nižšie: na roky 2014 – 2020 je navrhnutý celkový rozpočet vo výške 172,9 mil. EUR2012. Niektoré projekty sa odložia na obdobie po roku 2020 a očakáva sa, že programu sa ukončí do roku 2030 (namiesto roku 2028 podľa prognóz z roku 2008). Touto zmenou harmonogramu sa zvyšuje celkový odhadovaný rozpočet potrebný po roku 2020. Naďalej bude potrebných 332,7 mil. EUR2012 na pokrytie zostávajúcich projektov vyraďovania z prevádzky (197,0 mil. EUR2012) a na rezervy (135,7 mil. EUR2012) na budúce poplatky za konečné zneškodnenie odpadu a možné zmeny kritérií prijímania odpadu podľa dohody o urovnaní. V porovnaní s prognózou na rok 2008 sa celkové zostávajúce rozpočtové prostriedky potrebné na ukončenie programu JRC Ispra (2014 – 2020 a po roku 2020) zvyšuje o 8 %, z 468,3 mil. EUR2012 na 505,6 mil. EUR2012. To je čiastočne výsledkom neuskutočnených výdavkov v prípade projektov, ktoré neboli realizované v období rokov 2008 – 2012 (pozri oddiel 3.5) a opätovného posúdenia budúcich projektov, príčinou sú ale aj vyššie náklady na bezpečnú konzerváciu zariadení počas dlhšieho časového obdobia. Akékoľvek ďalšie zmeny celého programu by viedli k dodatočným výdavkom odhadom medzi 5 až 7 mil. EUR2012 ročne na riešenie rozšírenej bezpečnej konzervácie zariadení. Program JRC Ispra: identifikované problémy a opatrenia Hlavné otázky týkajúce sa programu JRC Ispra a súvisiacich opatrení možno zhrnúť takto: 1. Plán vykonávania podmienok dohody o urovnaní musí stanoviť talianska vláda. „Dohoda o urovnaní“ s talianskou vládou bola podpísaná v roku 2009. Vykonávanie tejto dohody je nevyhnutné na zníženie neistoty programu vyraďovania z prevádzky v Ispre. Hoci bol prevod licencie reaktoru Ispra-1 naplánovaný do jedného roka od podpisu dohody, táto fáza ešte nebola uskutočnená. Opatrenia EK a JRC: medzi Európskou komisiou a talianskou vládou prebiehajú kontakty. Zatiaľ čo sa čaká na realizáciu dohody, JRC už zaviedlo systém evidencie na výpočet špecifických výdavkov na bezpečné konzervovanie reaktora Ispra-1. 2. Postup regulačných orgánov pri schvaľovaní sa musí zosúladiť s potrebami programu JRC Ispra. Napriek dosiahnutiu výrazného pokroku počas posledných rokov čelí program JRC Ispra určitému oneskoreniu v porovnaní s predpokladaným plánom z roku 2008. Súčasné oneskoreniu možno pripísať predovšetkým zložitému postupu pri schvaľovaní. Opatrenia JRC: Nadviazal sa kontakt s talianskymi bezpečnostnými orgánmi s cieľom lepšie predvídať potrebný časový harmonogram týkajúci sa posudzovania bezpečnostnej dokumentácie. Zároveň JRC určilo osobitné organizačné opatrenia s cieľom zlepšiť uvedený postup. 3. Zostávajúce nejasnosti o objeme odpadu JRC Ispra v budúcnosti a o súvisiacich nákladoch na konečné zneškodnenie sa musia zmenšiť. Očakávaný objem odpadu z aktivít súvisiacich s vyraďovaním jadrových zariadení z prevádzky v budúcnosti je založený na najlepších odhadoch. Okrem toho, vzhľadom na situáciu v Taliansku, poplatky za zneškodnenie zatiaľ nie sú známe. Kombinácia neistoty ohľadom celkového objemu odpadu a neistoty ohľadom poplatkov za zneškodnenie by mohla viesť k významným zmenám súčasnej rezervy zahrnutej do návrhu rozpočtu po roku 2020. Opatrenia JRC: JRC Ispra začalo vypracúvať podrobné plány vyraďovania väčšiny odstavených zariadení z prevádzky. Tieto plány budú obsahovať podrobnejšie inventúry, a zníži sa tak neistota, pokiaľ ide o objemy odpadov. Súčasne sa zintenzívnili kontakty so spoločnosťou Sogin (Società Gestione Impianti Nucleari), ktorej bola zákonom zverená realizácia a prevádzka budúceho talianskeho vnútroštátneho úložiska. 5.2. JRC Karlsruhe (Nemecko) Projektový plán JRC Karlsruhe sa prehodnotil na základe skúseností s prebiehajúcimi technickými realizáciami a na základe vývoja poplatkov a príspevkov na spracovanie, skladovanie a zneškodňovanie odpadu v Nemecku. V súčasnosti existuje len globálne posúdenie objemu odpadu, ktorý vznikne z aktivít súvisiacich s vyraďovaním z prevádzky v budúcnosti. Rozpočet JRC Karlsruhe na roky 2014 – 2020 a po roku 2020 (pozri PRÍLOHU 1) Rozpočet dostupný na roky 2014 – 2020 je 37,9 mil. EUR2012. Očakáva sa, že približne polovica tohto rozpočtu (45 %) sa pridelí na poplatky pre HDB na opätovnú úpravu historického odpadu a pre BfS na nemecké úložisko odpadu (Konrad), ako už bolo uvedené (pozri oddiel 3.2). Poplatky pre BfS sú výdavkami na budúci odpad, ktoré sa budú musieť zaplatiť skôr, ako sa pôvodne predpokladalo. Keďže tieto očakávané výdavky neboli ešte v roku 2008 zahrnuté do prognózy na roky 2014 – 2020, v prípade ostatných projektov dôjde v tomto období k zmene harmonogramov, aby bolo možné dodržať dostupný rozpočet. Prehodnotenie však neovplyvňuje celkový zostávajúci rozpočet programu (2014 – 2020 a po roku 2020), ktorý ostáva na sume 368,2 mil. EUR2012. Program JRC Karlsruhe: identifikované problémy a opatrenia Treba sa usilovať o zníženie neistoty v súvislosti s objemom odpadu a so súvisiacimi nákladmi na konečné zneškodnenie. Dôležitá súčasť rozpočtu na roky 2014 – 2020 bude pokrývať finančný príspevok JRC Karlsruhe na výstavbu nemeckého úložiska. Po ukončení výstavby sa výdavky znížia a budú sa vzťahovať na náklady na prevádzku a nakoniec na uzavretie a dlhodobú bezpečnosť úložiska. Neistoty v súvislosti s týmito výdavkami sťažujú plánovanie rozpočtu na ročnom základe. Opatrenie JRC: JRC Karlsruhe preskúma, či možno plánovanie financovania poplatkov za úložisko zlepšiť. 5.3. JRC Petten (Holandsko) Plán vyraďovania reaktora s vysokým tokom neutrónov v Pettene (vypracovaný v roku 2005) bol aktualizovaný a podrobnejšie posúdený v roku 2011. V rámci plánovania sa predpokladá: – predbežné odstránenie odpadu pred uzatvorením a uskutočnenie administratívnych prípravných prác; – prechodné obdobie, ktoré by nasledovalo po odstavení a ktoré by trvalo asi 3,5 roka, s cieľom umožniť ochladenie a odstránenie paliva; – fáza skutočnej demontáže. Aktuálny referenčný termín odstavenia je 2021, hoci tento dátum sa používa iba z dôvodov plánovania. Skutočné uzavretie nie je zatiaľ potvrdené a závisí hlavne od harmonogramu výstavby nového reaktora na výrobu lekárskych izotopov (reaktor„PALLAS“). Rozpočet JRC Petten na roky 2014 – 2020 a po roku 2020 (pozri PRÍLOHU 1) V aktualizovanom rozpočte na rok 2012 sa zohľadňuje výpočet z revidovaného plánu vyraďovania z prevádzky. Prehodnotenie vedie k zvýšeniu odhadu celkového rozpočtu na vyradenie reaktora s vysokým tokom neutrónov (HFR) z prevádzky približne o 20 % na 72,6 mil. EUR2012. Tento nárast možno vysvetliť komplexnejším posúdením, ktoré JRC Petten uskutočnilo s náležitým zohľadnením všetkých režijných nákladov počas fázy vyraďovania z prevádzky. Odhad nezahŕňa neistoty, ktoré súvisia so: – zabezpečením bezpečnej konzervácie HFR vo fáze po skončení prevádzky v období medzi odstavením reaktora a prevodom licencie; – zbúraním budov v neskoršom období a sanáciou areálu; a ktoré môžu mať vplyv na celkový rozpočet JRC. Takisto neexistujú žiadne významné opatrenia, ktoré sa prijali v rámci celkového rozpočtu na kompenzáciu možných oneskorení alebo neznámych faktorov. V prognóze rozpočtu z roku 2008 sa sformuloval predpoklad začatia vyraďovania HFR z prevádzky a v rámci pracovnej hypotézy sa za referenčný dátum považoval rok 2015. V súčasnej aktualizácii sa tento referenčný dátum presunul na rok 2021. To vysvetľuje presun rozpočtu na obdobie rokov 2014 – 2020 hlavne na obdobie po roku 2020. Niektoré predbežné výdavky sa však podľa očakávaného odstavenia reaktora predpokladali, najmä výdavky na rádiologickú charakterizáciu na účely budúceho vyraďovania z prevádzky. Keďže dátum konečného odstavenia sa ešte nestanovil, urýchlenie alebo oneskorenie bude mať nevyhnutne vplyv na aktuálne plánované členenie rozpočtu. Ako sa uvádza v oddiele 3.3, doplnkovým programom sa prispieva k špecializovanému fondu na vyraďovania HFR z prevádzky. Príspevok sa stanovuje na najmenej 800 000 EUR ročne a na konci roku 2011 dosiahla celková suma tohto fondu 13,9 mil. EUR. Program JRC Petten: identifikované problémy a opatrenia Obmedzenia týkajúce sa programu JRC Petten a opatrení prijatých na ich zmiernenie možno zhrnúť takto: – Po budúcom odstavení reaktora sa predpokladá, že na konci prechodného obdobia sa licencia prevedie z NRG späť na Európsku komisiu. Je dôležité, aby sa jasne definovali záväzky oboch strán, Európskej komisie a NRG, ako aj podmienky prijatia podniku pri prevode licencie. – Dohoda o areáli medzi Spoločenstvom a holandskou vládou počíta s tým, že Európska komisia vráti zariadenie do pôvodného stavu, teda do stavu, v ktorom bolo pri odovzdaní. To znamená, že neexistuje výslovná zmienka o tom, ktorá strana prijme zodpovednosť za demolačné práce a sanáciu areálu. Opatrenie JRC: JRC preskúma a zmapuje možné dôsledky súvisiace so situáciou zariadenia pri jeho odstavení, ako aj na konci jeho vyraďovania z prevádzky. JRC sa bude usilovať o vypracovanie formálnych dohôd s príslušnými stranami. 5.4. JRC Geel (Belgicko) JRC Geel aktualizovalo celkový plán vyraďovania svojich jadrových zariadení z prevádzky. Tento plán sa zakladá na podrobnej fyzickej inventúre a zahŕňa odhad plánovaných činností vyraďovania z prevádzky, množstva a druhu materiálov a vyprodukovaného odpadu, ako aj príslušných nákladov. IRMM takisto vypracovalo plán celkového rozvoja areálu, v ktorom sa opisujú budúce úpravy a stavby. Podľa tohto plánu sa vybuduje nová modernizovaná jadrová budova (odhadované investície: 10 mil. EUR). Toto zariadenie preberie činnosti najstaršieho zariadenia v tomto areáli, a umožní vykonávanie nukleárnych referenčných meraní a výrobu referenčných materiálov pri dodržaní najmodernejších bezpečnostných noriem. Rozpočet JRC Geel na roky 2014 – 2020 a po roku 2020 V aktualizovanom rozpočte na rok 2012 sa zohľadňujú výpočty z revidovaného plánu vyraďovania z prevádzky. Po postavení nového jadrového zariadenia sa plánuje vyraďovanie starého zariadenia z prevádzky, ktoré by sa malo začať v roku 2020. Na obdobie po roku 2020 sa predpokladá rezerva na budúce vyraďovanie tohto nového jadrového zariadenia z prevádzky (odhad nákladov na vyradenie z prevádzky: 3,4 mil. EUR). To vysvetľuje zvýšenie celkového rozpočtu o 8,6 % na 42,8 mil. EUR2012. Tento celkový rozpočet je najlepším odhadom a neexistujú žiadne zásadné ustanovenia prijaté na kompenzáciu možných oneskorení alebo neznámych faktorov. 5.5. Konsolidovaný rozpočet pre všetky areály JRC Na základe odhadov nákladov stanovených pre štyri areály JRC bol vypočítaný celkový konsolidovaný rozpočet JRC na zostávajúci program DWM (pozri PRÍLOHU 1). Konsolidovaná tabuľka uvádza celkový zostávajúci rozpočet 989,2 mil. EUR2012. V porovnaní s posledným oznámením sa odhad zvýšil o 6 % (čisté zvýšenie nad infláciou). Ako už bolo uvedené, k tomuto zvýšeniu došlo najmä v dôsledku nákladov na rozšírenú bezpečnú konzerváciu spôsobených odkladom projektov v JRC Ispra. Ak vezmeme do úvahy výlučne obdobie 2014 – 2020, je dostupný rozpočet vo výške 212,1 mil. EUR2012 (alebo 234.3 mil. EUR v súčasných cenách) výrazne nižší, než sa predpokladalo v roku 2008, a ako sa už uviedlo, konečná schválená suma môže byť nižšia v závislosti od konečného výsledku rokovaní o viacročnom finančnom rámci na roky 2014 – 2020. 5.6. Vonkajšia revízia V súčasnosti „skupina nezávislých expertov“ v oblasti vyraďovania z prevádzky a nakladania s odpadom radí JRC pri riadení programu DWM. Skupina sa skladá z európskych expertov pochádzajúcich z rôznych členských štátov a stretáva sa dvakrát za rok. Tím troch medzinárodných expertov z tejto skupiny nezávislých expertov vykonal v období od apríla 2011 do apríla 2012 revíziu stavu. Štyri zapojené areály JRC oznámili svoje hlavné úspechy a aktualizované prehodnotenia týkajúce sa budúcnosti programu. Na základe preskúmania uvedení experti sformulovali niekoľko pripomienok a odporúčaní. V revíznej správe sa uvádza: „Na žiadosť JRC traja externí experti zo skupiny nezávislých expertov na program DWM v JRC preskúmali program vyraďovania a nakladania s odpadom v uvedených štyroch jadrových areáloch. Preskúmali sa súčasné aktivity a plány budúcich vyraďovaní vrátane úplnosti, súdržnosti a realizovateľnosti rôznych projektov, ako aj plánovaných rozpočtov a dôvodov odchýlok od predchádzajúcich odhadov, ako sa uvádza v predchádzajúcom oznámení. Experti zistili, že vo všeobecnosti sú činnosti v jednotlivých areáloch na dobrej ceste, napriek určitému oneskoreniu, a že plány a odhady nákladov na budúce vyraďovanie sú zavedené jednotným spôsobom, hoci sformulovali viaceré odporúčania na zlepšenie, ktoré sú založené hlavne na medzinárodných skúsenostiach v tejto oblasti. Experti upozorňujú na skutočnosť, že rozpočtové údaje sú v mnohých prípadoch založené na najlepšie odhadovaných predpokladoch, pričom rezervy, ktoré by riešili faktory neistoty, takmer alebo vôbec neexistujú. Je to predovšetkým prípad projektov plánovaných v dlhodobom horizonte (po roku 2020). Experti vzali na vedomie, že s talianskou vládou bola podpísaná dohoda, ktorou sa významne znižuje riziko v areáli Ispra v súvislosti so spoločnými historickými záväzkami a v súvislosti s budúcim odstránením odpadu z areálu a s kritériami prijímania odpadu, ale že je nevyhnutné, aby táto dohoda bola takisto uskutočnená. Experti takisto poznamenávajú, že plán budúceho vyraďovania reaktora s vysokým tokom neutrónov v areáli Petten z prevádzky bol prehodnotený, a to vo väčšom rozsahu a podrobnejšie, hoci termín pre trvalé odstavenie a následné vyradenie reaktora z prevádzky sa zatiaľ nestanovil. Experti nabádajú JRC, aby podniklo kroky potrebné na vyjasnenie záväzkov zúčastnených strán a na určenie podmienok prijatia reaktora na začiatku a konci budúceho vyraďovania. Ako všeobecnú poznámku k tejto revízii experti zdôrazňujú význam podrobného posúdenia očakávaného odpadu, ktorý sa vyprodukuje počas vyraďovania a ďalšieho preskúmavania riadiacich a technických opatrení, ktoré je potrebné prijať s cieľom obmedziť jeho objem. Tým sa aspoň zníži pretrvávajúca neistota v súvislosti s nákladmi na jeho budúce zneškodňovanie.“ Výsledok revízie sa zohľadnil pri aktualizovaní plánovania, ako sa uvádza vyššie; vymedzili sa aj zmierňujúce alebo nápravné opatrenia (oddiely 4.1 – 4.5). 6. Informácie o rade guvernérov JRC Rada guvernérov bola o navrhovanom oznámení Komisie Rade a Parlamentu o pokroku dosiahnutom JRC v súvislosti s programom vyraďovania z prevádzky a nakladania s odpadom informovaná. V tejto súvislosti rada guvernérov: – vyjadrila svoju plnú podporu úsiliu Komisie zaviesť najvyššiu úroveň bezpečnosti a ochrany v rôznych jadrových areáloch JRC (Ispra, Karlsruhe, Petten a Geel); – vyzvala príslušné orgány členských štátov, aby prijali všetky potrebné opatrenia a rozhodnutia v rámci svojich príslušných oblastí kompetencií na uľahčenie, najmä pokiaľ ide o dohody o urovnaní v Ispre, postupu vyraďovania jadrových zariadení z prevádzky v jadrových areáloch JRC, pričom ide o dlhodobý proces, ktorý by sa však nemal oneskoriť; – vyzvala JRC, aby každé dva roky predložilo správu o pokroku pri vyraďovaní. 7. Závery Značný pokrok sa dosiahol v oblasti realizácie programu DWM v JRC od posledného oznámenia vydaného v roku 2009. Hlavná pozornosť sa venovala JRC Ispra, keďže tu išlo o dokončenie vyraďovania prvého veľkého zariadenia z prevádzky, o odstránenie odpadu a jadrových materiálov, spustenie niekoľkých zariadení na charakterizáciu odpadu a začatie výstavby dočasného skladu. V stratégii zmierňovania rizika sa uvádza niekoľko zlepšení týkajúcich sa vnútornej organizácie, ako aj podpísanie dohody o urovnaní medzi Európskym spoločenstvom pre atómovú energiu a talianskou vládou v areáli Ispra 27. novembra 2009. JRC podniká kroky na zvládnutie zostávajúcich obmedzení, ktoré sú spojené najmä s harmonogramom vykonávania dohody o urovnaní, s oneskorením spôsobeným zložitým postupom pri schvaľovaní v JRC Ispra, s očakávaným odpadom, ktorý sa vyprodukuje v rôznych areáloch, a s nákladmi na ich konečné zneškodnenie a ktoré súvisia s podmienkami prevodu reaktora s vysokým tokom neutrónov v areáli Petten po jeho neskoršom odstavení. Na základe aktualizovaného vyhodnotenia programu predstavuje konsolidovaný odhad pre celý program DWM v JRC po roku 2013 sumu 989,2 mil. EUR2012. Riadiaci výbor programu DWM v JRC trvale monitoruje stratégie vyraďovania z prevádzky a vývoj výdavkov a predkladá ich expertom na pravidelnú revíziu. Smernicou Rady 2011/70/Euratom z 19. júla 2011, ktorou sa zriaďuje rámec Spoločenstva pre zodpovedné a bezpečné nakladanie s vyhoreným palivom a rádioaktívnym odpadom, sa členským štátom ukladá povinnosť vypracovať a oznámiť Komisii do augusta 2015 národné programy nakladania s vyhoreným palivom a rádioaktívnym odpadom v ich jurisdikcii, a to od výroby až po zneškodnenie. JRC je toho názoru, že vytvorenie národných programov prispeje k zníženiu neistoty, pokiaľ ide o kritériá prijímania odpadu a odhad nákladov. PRÍLOHA 1: Náklady a harmonogram programu || JRC Ispra || JRC Karlsruhe || JRC Petten || JRC Geel || JRC spolu || predpoklad v roku 2008 || aktualizácia z roku 2012 || predpoklad v roku 2008 || aktualizácia z roku 2012 || predpoklad v roku 2008 || aktualizácia z roku 2012 || predpoklad v roku 2008 || aktualizácia z roku 2012 || predpoklad v roku 2008 || aktualizácia z roku 2012 || aktualizácia z roku 2012* Rok || (v mil. EUR2012) || (v mil. EUR2012) || (v mil. EUR2012) || (v mil. EUR2012) || (v mil. EUR2012) || (v mil. EUR2012) || (v mil. EUR2012) || (v mil. EUR2012) || (v mil. EUR2012) || (v mil. EUR2012) || (v mil. EUR v súčasných cenách) 2014 || 35,1 || 23,9 || 5,4 || 5,9 || || 0,5 || || || 40,5 || 30,3 || 31,5 2015 || 39,5 || 24,1 || 5,4 || 6,0 || 6,1 || 0,2 || || || 51,0 || 30,3 || 32,2 2016 || 34,9 || 24,5 || 5,4 || 5,8 || 6,1 || || || || 46,4 || 30,3 || 32,8 2017 || 37,2 || 25,1 || 5,4 || 5,2 || 9,1 || || || || 51,7 || 30,3 || 33,4 2018 || 27,7 || 25,3 || 5,4 || 5,0 || 9,1 || || || || 42,2 || 30,3 || 34,1 2019 || 47,5 || 25,3 || 5,4 || 5,0 || 9,1 || || || || 62,0 || 30,3 || 34,8 2020 || 57,9 || 24,7 || 4,6 || 5,0 || 9,1 || 0,2 || || 0,4 || 71,6 || 30,3 || 35,5 Spolu 2014 – 2020 || 279,8 || 172,09 || 37,0 || 37,9 || 48,06 || 0,9 || || 0,4 || 365,4 || 212,1 || 234,3 Po roku 2020 || 188,5 || 332,7 || 331,2 || 330,3 || 12,1 || 71,7 || 39,4 || 42,4 || 571,2 || 777,1 || Spolu (> 2013) || 468,3 || 505,6 || 368,2 || 368,2 || 60,7 || 72,6 || 39,4 || 42,8 || 936,6 || 989,2 || * Konečná dohodnutá suma môže byť nižšia v závislosti od konečného výsledku rokovaní o viacročnom finančnom rámci 2014 – 2020. Aktualizované oznámenie o nákladoch na program bude predložené Európskemu parlamentu a Rade po konečnom prijatí balíka viacročného finančného rámca 2014 – 2020. [1] Oznámenie Komisie Rade a Európskemu parlamentu - Vyraďovanie jadrových zariadení z prevádzky a nakladanie s rádioaktívnym odpadom: Riadenie jadrových záväzkov vyplývajúcich z činností Spoločného výskumného strediska vykonávaných v rámci Zmluvy o Euratome - KOM(2008) 903 v konečnom znení, 12.1.2009. [2] Oznámenie Komisie Rade a Európskemu parlamentu - Vyraďovanie jadrových zariadení z prevádzky a nakladanie s rádioaktívnym odpadom: Riadenie jadrových záväzkov vyplývajúcich z činností Spoločného výskumného strediska vykonávaných v rámci Zmluvy o Euratome - KOM(2008) 903 v konečnom znení, 12.1.2009. [3] To znamená udržiavanie odstavených zariadení v bezpečnom a chránenom stave primeranom zastarávaniu zariadení alebo zmenám vo vnútroštátnych a medzinárodných bezpečnostných pravidlách. Tento stav predchádza vyraďovaniu zariadení z prevádzky.